วิทยุการบินแห่งประเทศไทย สรุปสถานการณ์เที่ยวบิน 10 วัน หลังเปิดประเทศ เที่ยวบินเพิ่มขึ้น ร้อยละ 25
นายทินกร ชูวงศ์ รักษาการ กรรมการผู้อำนวยการใหญ่ บริษัท วิทยุการบินแห่งประเทศไทย จำกัด หรือ บวท. กล่าวว่า จากนโยบายเปิดประเทศของรัฐบาล เมื่อวันที่ 1 พฤศจิกายน 2564 ที่ผ่านมาจนถึงปัจจุบัน มีปริมาณเที่ยวบินรวมเพิ่มขึ้นเป็นไปตามที่ บวท. คาดการณ์ จากสถิติปริมาณเที่ยวบิน ระหว่างวันที่ 1-10 พฤศจิกายน 2564 บวท. ให้บริการจราจรทางอากาศรวมทั้งสิ้น 9,919 เที่ยวบิน แบ่งเป็น เที่ยวบินระหว่างประเทศ 2,243 เที่ยวบิน เที่ยวบินภายในประเทศ 6,651 เที่ยวบิน และเที่ยวบินผ่านน่านฟ้า 1,025 เที่ยวบิน จะเห็นได้ว่าปริมาณเที่ยวบินหลังการเปิดประเทศตามนโยบายของรัฐบาลมา 10 วัน มีเที่ยวบินเพิ่มขึ้นประมาณร้อยละ 25 โดยเทียบกับค่าเฉลี่ยต่อวันของทั้งเดือนตุลาคม 2564 ทั้งนี้เป็นผลจากการเพิ่มขึ้นของเที่ยวบินภายในประเทศที่เริ่มกลับมาทำการบิน ตั้งแต่ 1 กันยายน 2564 เป็นต้นมา ประกอบกับการเปิดประเทศที่มีเที่ยวบินระหว่างประเทศเพิ่มขึ้นและมีทิศทางบวกอย่างต่อเนื่อง โดยเฉพาะอย่างยิ่งในช่วงเทศกาล ระหว่างเดือนธันวาคม 2564 – มกราคม 2565 ที่เป็นฤดูกาลท่องเที่ยว หากสถานการณ์โควิด-19 คลี่คลาย ไม่เกิดการระบาดระลอกใหม่ คาดการณ์ว่าจะมีปริมาณเที่ยวบินรวมประมาณ 30,000 - 32,000 เที่ยวบิน/เดือน หรือเฉลี่ยประมาณ 1,000 - 1,100 เที่ยวบิน/วัน โดยจะเพิ่มขึ้นมาอีกกว่าร้อยละ 10 จากช่วงต้นเดือนพฤศจิกายนที่ผ่านมาสำหรับการประกาศปิดซ่อมทางวิ่งฝั่งตะวันตก ท่าอากาศยานดอนเมือง ของบริษัท ท่าอากาศยานไทย จำกัด(มหาชน) หรือ ทอท. จนถึงกุมภาพันธ์ 2565  หน่วยงานที่เกี่ยวข้อง ทั้ง บวท. และสายการบินที่ใช้บริการ ได้กำหนดแนวทางและมาตรการในการบริหารจัดการจราจรทางอากาศให้เกิดสภาพคล่องและกระทบกับเที่ยวบินที่ใช้บริการให้น้อยที่สุด ยืนยันว่าจะไม่ส่งผลกระทบในภาพรวมต่อนโยบายการเปิดประเทศแต่อย่างใด